b"\n_START_ARTICLE_\nRagnar \xc3\x96stberg\n_START_SECTION_\nStadshuset\n_START_PARAGRAPH_\n\xc3\x96stberg er mest kjent for \xc3\xa5 ha tegna Stockholms stadshus. Han hadde opprinnelig tenkt \xc3\xa5 lage ei noks\xc3\xa5 tung jugendbygning i granitt, men undervegs i prosessen gikk han over til r\xc3\xb8d tegl som materiale, samtidig som han valgte et formspr\xc3\xa5k p\xc3\xa5virka av italienske palass, s\xc3\xa5som Dogepalasset (Palazzo Ducale) i Venezia. I borgg\xc3\xa5rden er det nasjonale innslag som minner om det svenska renessanseslottet Gripsholm. Bygget har ogs\xc3\xa5 mosaikker som minner om bysantinsk stil._NEWLINE_Det var opprinnelig meninga at bygget ogs\xc3\xa5 skulle ha tingrettsfunksjon, men i 1911 blei det bestemt \xc3\xa5 bygge et eget r\xc3\xa5dhus for dette, med Carl Westman som arkitekt. (I Sverige tilsvarer stadshus stort sett det en i Norge kaller r\xc3\xa5dhus, mens det svenske r\xc3\xa5dhuset kan ha kommunale kontor, men ofte inneholder andre etater, som domstoler.) Stadshuset blei mye dyrere enn budsjettert, og det blei fullfinansiert ved en donasjon fra Knut Agathon Wallenberg. Sluttkostnaden blei 18,5 millioner kroner.\n_START_SECTION_\nEstetikk og p\xc3\xa5virkninger\n_START_PARAGRAPH_\n\xc3\x96stbergs s\xc3\xa6regne stil er dels et resultat av inntrykk han fikk under sine opphold utenlands, dels ei p\xc3\xa5virkning fra \xc3\xa5rhundreskiftets nasjonalromantikk. Dette leder fram mot 1920-taltets ambisjoner om \xc3\xa5 kombinere det nasjonale med det klassisk monumentale._NEWLINE_Stilen hans beskrives som eklektisk, der kosmopolitiske og eksotiske trekk forenes med storsvenske idealer og et godt blikk for detaljer. Stilen b\xc3\xa6rer tydelige spor av Arts and Crafts-bevegelsen og William Morris' idealer, men ogs\xc3\xa5 av seinvictorianske og gotisk inspirerte arkitekter som Philip Webb, Norman Shaw og Charles Francis Annesley Voysey. \xc3\x96stberg regnes som en av de mest betydningsfulle arkitektene som Sverige har hatt, til tross for at hans klassiske stil stod i ei viss motsetning til den framvoksende funksjonalismen.\n_START_SECTION_\nBiografi\n_START_PARAGRAPH_\nRagnar \xc3\x96stberg utdanna seg f\xc3\xb8rst i handelsfag, men studerte s\xc3\xa5 arkitektur ved Kungliga tekniska h\xc3\xb6gskolan og Konstakademien i Stockholm. Som stipendiat foretok han ei lengre studiereise p\xc3\xa5 sykkel omkring i England, Frankrike, Italia og Hellas 1896-99._NEWLINE_Han var gift to ganger. Hans datter fra andre ekteskap er sangeren og skuespilleren Susanna \xc3\x96stberg, gift med Povel Ramel._NEWLINE_\xc3\x96stberg har et lite torg ved Stadshuset oppkalt etter seg, Ragnar \xc3\x96stbergs plan."